Между 1756 и 1763 г. протича Седемгодишната война между Англия и Франция, която се води по море и в колониите. В Северна Америка войната е известна като Френска и индианска война. Англия побеждава и завоюва обширната територия между тринадесетте колонии и река Мисисипи. Англичаните възнамеряват да експлоатират тези земи и забраняват заселването им под претекст, че защитават индианците. Те смятат колонистите за неспособни войници и са недоволни, че те се облагодетелстват от войната. От друга страна, потънал в дългове, английският парламент утежнява и без това несправедливите клаузи в колониалния договор, според който колониите могат да продават продукцията си само на Англия и да купуват само от нея нужните им стоки. Английското правителство налага нови данъци и мита (най-вече "Законите на Тауншенд" върху захарта и чая и т.н. "Гербов налог", с който се облага всичко, отпечатано в печатниците). Негодуванието на американците е голямо: налагат им се данъци, които не са били обсъдени с тях. Англия не може да разбере призива на колониална Америка: „Няма представителство – няма данъци.“